ফের মুখ্যমন্ত্রী নীতীশই? শপথ কবে?

ওয়েব ডেস্ক: বিহারে নতুন এনডিএ সরকার গঠনের প্রক্রিয়া প্রায় শেষের দিকে। সোমবারই বিহারে নতুন সরকার গঠনের দাবি জানাতে পারে নীতীশ কুমারের নেতৃত্বাধীন এনডিএ জোট৷ সূত্রের খবর, তার আগে জেডিইউ-র নবনির্বাচিত বিধায়ক দলের বৈঠকে প্রথামাফিক নেতা হিসেবে বেছে নেওয়া হবে মুখ্যমন্ত্রী তথা জেডিইউ সুপ্রিমো নীতীশ কুমারকে৷ এছাড়াও, ভোটের আগে অমিত শাহ এবং নরেন্দ্র মোদি দুজনেই বলেছিলেন, নীতীশ কুমারের নেতৃত্বে লড়বে এনডিএ জোট।

বিধানসভা নির্বাচনে বিপুল জয়ের পর আগামী ২০ নভেম্বর, বৃহস্পতিবার, পাটনার ঐতিহাসিক গান্ধী ময়দানে হবে শপথগ্রহণ অনুষ্ঠান। উপস্থিত থাকার কথা প্রধানমন্ত্রী নরেন্দ্র মোদীর। তবে এখনও স্পষ্ট নয়, দশমবারের মতো মুখ্যমন্ত্রী হিসেবে নীতীশ কুমারই শপথ নেবেন কি না। তবে, বিজেপি সূত্রের দাবি, নীতীশ কুমারকেই বিহারের মুখ্যমন্ত্রী পদে বহাল রাখা নিয়ে গেরুয়া শিবিরের মধ্যে ঐকমত্য প্রতিষ্ঠিত হয়েছে৷ এই পরেই শুরু হয়েছে সরকার গঠনের তত্‍পরতা৷ এই বিষয় নিয়ে শনিবার গভীর রাত পর্যন্ত দিল্লিতে বৈঠকও করেছেন কেন্দ্রীয় স্বরাষ্ট্র মন্ত্রী অমিত শাহ, বিজেপি সভাপতি জেপি নাড্ডা–সহ এনডিএ নেতারা৷

আরও পড়ুন: উত্তরপ্রদেশে পাথর খাদানে ধস! বাড়ল মৃতের সংখ্যা

তথ্য অনুযায়ী, ২৪৩ আসনের বিধানসভায় ২০২টি আসন জিতে নিরঙ্কুশ সংখ্যাগরিষ্ঠতায় ক্ষমতায় ফিরেছে এনডিএ। বিজেপি পেয়েছে ৮৯, জেডিইউ ৮৫, চিরাগ পাসওয়ানের এলজেপি (আরভি) ১৯, আর ছোট অংশীদার হ্যাম ও আরএলএম মিলে ৯ আসন।